התשובה הקצרה: לא. העצמות שלנו הן לא "אריזות מתות המכילות סידן"! מדובר באיברים חיים לכל דבר ועניין המקבלים אספקה שוטפת של חמצן ומזון, הפולטים חומרי פסולת, והעוברים שחלוף לכל אורך החיים. העצמות בנויות מרכיבים שונים, וסידן הוא רק אחד מהם.  בעצמות מתקיים שיווי משקל עדין בין בנייה לבין הרס (ספיגה). ככל שמזדקנים, כך תהליכי הספיגה גוברים בהדרגה על תהליכי הבנייה, ולכן עם הגיל יש נטייה לירידה במסת העצם ובצפיפות שלה, תהליך שנקרא אוסטיאופורוזיס.  הבסיס לתהליך זה אינו צריכת סידן ירודה אלא הזדקנות התאים אשר בונים את העצמות שלנו. אילו הבעיה הייתה רק מחסור בסידן, אזי ניתן היה לרפא את כל הסובלים מאוסטיאופורוזיס על-ידי מתן תוסף תזונה המכיל סידן, ולמחות את המחלה הזו מן העולם, אלא שזה רחוק מאד מלהתרחש. לא זו בלבד שהעמסת סידן (בתור תוסף חיצוני, כלומר לא בתזונה) אינה מרפאת את המחלה, אלא שהיא אף עלולה להזיק! המחשבה, לפיה כל סידן שנצרוך יעשה את דרכו אל העצמות – היא פשוט תלושה מן המציאות, וחלק מן הסידן שאנו נוטלים מופרש אל השתן. בחלק מן המקרים, עודפים אלו עלולים ליצור אבנים בכליות!